My Heart Will Go On

”My Heart Will Go On” on vuonna 1997 ensi-iltansa saaneen menestyselokuvan Titanic tunnuskappale, jonka esittää Céline Dion. Kappaleen sävelsi James Horner, sanoitti Will Jennings ja tuottivat Simon Franglen, James Horner ja Walter Afanasieff. Kappale julkaistiin vuonna 1997 singlenä sekä Titanicin soundtrack-albumilla ja Céline Dionin albumilla Let’s Talk About Love. Kappale nousi listaykköseksi ympäri maailmaa, mukaan lukien Yhdysvalloissa, Britanniassa ja Suomessa. Siitä tuli Dionin suurin hitti ja yksi maailman myydyimmistä singleistä. Single oli maailman myydyin vuonna 1998.

Kappale palkittiin parhaan laulun Oscar-palkinnolla ja parhaan kappaleen Golden Globe -palkinnolla. Lisäksi se voitti neljä Grammy-palkintoa, muun muassa vuoden kappaleen ja levytyksen palkinnot.

Historia 
James Horner oli aluksi säveltänyt kappaleen melodian instrumentaaliseksi teemaksi, jota käytettiin useaan otteeseen Titanicissa. Hän halusi kuitenkin siitä myös lauletun version soitettavaksi elokuvan lopputekstien aikana. Ohjaaja James Cameron ei halunnut elokuvaansa moista kappaletta, mutta hänen mielipiteestään piittaamaton Horner sai Will Jenningsin sanoittamaan laulun. Kun Céline Dion kuuli kappaleen, hän ei halunnut ensin nauhoittaa sitä. Dionin manageripuoliso René Angélil suostutteli hänet kuitenkin laulamaan kappaleesta demoversion, mitä hän ei ollut tehnyt moneen vuoteen. Horner odotti, että Cameron oli riittävän hyvällä tuulella, kunnes esitti kappaleen tälle. Kun Horner oli soittanut kappaleen moneen kertaan, Cameron vakuuttui tämän ehdotuksesta, vaikka pelkäsikin tulevansa kritisoiduksi elokuvan ”kaupallisesta lopusta”. Cameron halusi myös rauhoitella huolestunutta studiojohtoa ja näki elokuvan hittikappaleen olevan positiivinen tekijä elokuvan valmistumiseksi.

Kappaleen musiikkivideon ohjasi Bille Woodruff ja se julkaistiin vuoden 1997 lopulla. Video sisällytettiin myöhemmin All the Way… A Decade of Song & Video -DVD:lle. Dionin albumin Let’s Talk About Love ja Titanicin soundtrack-albumin lisäksi ”My Heart Will Go On” on julkaistu useilla muilla albumeilla, kuten Au cœur du stade, All the Way… A Decade of Song, A New Day... Live in Las Vegas, Complete Best, My Love: Essential Collection ja Taking Chances World Tour: The Concert.

Kappaleen ollessa suosionsa huipulla eräät radioasemat Yhdysvalloissa ja Britanniassa soittivat siitä muokattua versiota, joka sisälsi Dionin lauluosien välissä romanttisia lainauksia Jackin ja Rosen kohtauksista. Versio sisällytettiin myöhemmin Back to Titanic -albumille, joka oli jatkoa ensimmäiselle soundtrack-albumille.

Jotkut Costa Concordian onnettomuudesta selvinneet ovat kertoneet kappaleen soineen sattumalta ruokasalissa, kun italialainen risteilyalus Costa Concordia ajoi karille ja lopulta osittain upposi 13. tammikuuta 2012.

Kappaleversiot singleillä

Viralliset versiot 
"My Heart Will Go On" (Richie Jones mix) – 4:15
"My Heart Will Go On" (Richie Jones love go on mix) – 4:58
"My Heart Will Go On" (Richie Jones go on beats) – 5:10
"My Heart Will Go On" (Riche Jones unsinkable club mix) – 10:04
"My Heart Will Go On" (Tony Moran mix) – 4:21
"My Heart Will Go On" (Tony Moran's anthem vocal) – 9:41
"My Heart Will Go On" (Soul Solution bonus beats) – 3:31
"My Heart Will Go On" (Soul Solution) – 4:18
"My Heart Will Go On" (Soul Solution percapella) – 4:16
"My Heart Will Go On" (Soul Solution drama at the sea) – 8:54
"My Heart Will Go On" (Matt & Vito's penny whistle dub) – 3:23
"My Heart Will Go On" (Matt & Vito's unsinkable epic mix) – 9:53
"My Heart Will Go On" (Cuca's radio edit) – 4:22
"My Heart Will Go On" (movie dialogue) – 4:41
"My Heart Will Go On" (soundtrack version) – 5:11
"My Heart Will Go On" (alternate orchestra version) - 5:51
"My Heart Will Go On" (TV track) – 3:12
"My Heart Will Go On" (no lead vox) – 4:41
"My Heart Will Go On" (album version) – 4:40

Listasijoituksia

Lähteet 

Vuoden 1997 kappaleet
Oscar-palkitut kappaleet
Golden Globe -palkitut kappaleet
Grammy-palkitut kappaleet
Céline Dionin kappaleet
Tunnusmusiikki